РЕШЕНИЕ НА КОМИСИЯТА
от 18 декември 2012 година
относно съответствията между категориите на свидетелствата за управление
(нотифицирано под номер C(2012) 9358)
(текст от значение за ЕИП)
(2013/21/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/126/ЕО на Европейския парламент и на Съвета от 20 декември 2006 г. относно свидетелствата за управление на МПС (1), и по-специално член 13, параграф 1, първа алинея от нея,
като има предвид, че:
(1)
Директива 2006/126/ЕО предвижда всички свидетелства за управление, издадени от държавите членки, да бъдат взаимно признавани, включително и издадените преди датата на прилагане на принципа на взаимно признаване.
(2)
Принципът на взаимно признаване на свидетелства за управление на моторни превозни средства изисква пълно признаване на всички права, които са били предоставени на притежателя на свидетелството в съответствие с националните разпоредби в сила към съответния момент.
(3)
Директива 2006/126/ЕО предвижда държавите членки да въведат съответствия между категориите на свидетелствата за управление, издавани преди изпълнението на тази директива, и определените в член 4 от нея. За тези съответствия следва да бъде получено съгласието на Комисията в правно обвързваща форма.
(4)
Таблиците на съответствията между категориите свидетелства за управление, установени с Решение 2008/766/ЕО на Комисията от 25 август 2008 г. относно съответствията между категориите свидетелства за управление на моторни превозни средства (2), следва да бъдат актуализирани,
(5)
По тази причина Решение 2008/766/ЕО следва да бъде отменено,
ПРИЕ НАСТОЯЩОТО РЕШЕНИЕ:
Член 1
Настоящото решение се прилага за всички валидни свидетелства за управление, които са издадени от държавите членки и все още са в употреба.
Член 2
Таблиците на съответствията между категориите на свидетелствата за управление, издадени в държави членки преди прилагането на Директива 2006/126/ЕО, и хармонизираните категории на свидетелствата за управление на МПС, определени в член 4 от Директива 2006/126/ЕО, са дадени в приложението към настоящото решение.
Член 3
1. Категориите свидетелства за управление, които са издавани преди прилагането на Директива 2006/126/ЕО, дават право на притежателя да управлява моторни превозни средства от съответстващите категории, описани в приложението, без смяна на свидетелството за управление. За определени права може да важат съответните ограничения, които са изложени в приложението.
2. При смяна на свидетелство за управление с образец на свидетелство за управление на ЕС, както е описано в приложение I към Директива 2006/126/ЕО, се предоставят равностойни права, както е описано в приложението.
3. Кодовете, които указват ограничението на съответните права, представляват хармонизирани кодове на ЕС, определени в приложение I към Директива 2006/126/ЕО.
4. Принципът за взаимно признаване, определен в член 2, параграф 1 от Директива 2006/126/ЕО, не се прилага за националните категории на свидетелствата за управление.
Член 4
Настоящото решение се прилага от 19 януари 2013 г.
Решение 2008/766/ЕО се отменя считано от 19 януари 2013 г.
Член 5
Адресати на настоящото решение са държавите членки.
Съставено в Брюксел на 18 декември 2012 година.